
	Comisia pentru agricultură, silvicultură,

 industrie alimentară şi servicii  specifice Bucureşti, 30.06.2014
                  Nr.4c-4/332
	Comisia pentru mediu şi echilibru ecologic
Bucureşti, 30.06.2014

                Nr. 4c-27/73


RAPORT COMUN
asupra propunerii legislative pentru modificarea şi completarea 

Legii nr.46/2008 cu modificările şi completările ulterioare privind Codul Silvic
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic au fost sesizate spre dezbatere pe fond, cu propunerea legislativă pentru modificarea şi completarea Legii nr.46/2008 cu modificările şi completările ulterioare privind Codul Silvic, transmisă cu adresa  nr.Pl.x 128 din 24 martie 2014 şi înregistrată sub            nr.4c-4/149/25.03.2014, respectiv 4c-27/73/17.03.2014. 
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
Senatul, în calitate de primă cameră sesizată, a respins propunerea legislativă în şedinţa din 17 martie 2014.
Consiliul Legislativ, prin avizul nr.1189/29.10.2013, avizează favorabil propunerea legislativă.

Guvernul, prin punctul de vedere nr.887/08.05.2014, nu susţine propunerea legislativă supusă dezbaterii.

Comisia pentru administraţie publică şi amenajarea teritoriului şi Comisia juridică, de disciplină şi imunităţi au avizat favorabil propunerea legislativă iar Comisia pentru industrii şi Servicii a întocmit un aviz negativ. 
Propunerea legislativă are ca obiect de reglementare modificarea şi completarea Legii nr.46/2008 – Codul silvic, cu modificările ulterioare. Intervenţiile legislative vizează asigurarea dezvoltării „turismului montan în mod echilibrat în România, fără a se afecta fondul forestier naţional, avându-se în vedere, totodată, continuitatea funcţiilor de protecţie a mediului în România”, potrivit expunerii de motive. 
În conformitate cu prevederile art.61 şi art.63 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din   25 iunie 2014. 
La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Cătălin Diaconescu, secretar de stat în cadrul Ministerului Mediului şi Schimbărilor Climatice. 

La lucrările Comisiei pentru agricultură, silvicultură, industrie alimentară şi servicii specifice au fost prezenţi 36 deputaţi, din totalul de 38 de membri ai comisiei.
Comisia pentru mediu şi echilibru ecologic a examinat propunerea legislativă în şedinţa din 17 iunie 2014.

La lucrările Comisiei pentru mediu au fost prezenţi 19 deputaţi, din totalul de 21 membri ai Comisiei.
În urma examinării propunerii legislative şi a opiniilor exprimate de membrii celor două comisii s-a hotărât, în unanimitate de voturi, să se propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea şi completarea Legii nr.46/2008 cu modificările şi completările ulterioare privind Codul Silvic din următorul motiv:
· Pentru a împiedica diminuarea fondului forestier naţional.
Propunerea legislativă sus menţionată face parte din categoria legilor ordinare, potrivit prevederilor art.73 din Constituţia României, republicată.

         PREŞEDINTE,
                                       PREŞEDINTE,


              

        Nini SĂPUNARU
                           Carmen Ileana MOLDOVAN
                                
SECRETAR,                                                 SECRETAR,
                  Costel ŞOPTICĂ                                       Vasile Daniel SUCIU
Întocmit: 
               Consilier , Ioana Goţa                                                                      Consilier, Iulia Toader

